ओडिशा के कई हिस्सों में भारी वर्षा, सामान्य जन-जीवन प्रभावित
ओडिशा के कई हिस्सों में भारी बारिश हुई है, जिससे सामान्य जन-जीवन प्रभावित हुआ है। जगह-जगह भारी वर्षा होने से राज्य में कई जगहों पर सड़क संपर्क टूट गया, निचले इलाकों में पानी भर गया और कुछ स्थानों पर कच्चे मकानों को नुकसान पहुंचा है।
भुवनेश्वर: ओडिशा के कई हिस्सों में भारी बारिश हुई है, जिससे सामान्य जन-जीवन प्रभावित हुआ है। जगह-जगह भारी वर्षा होने से राज्य में कई जगहों पर सड़क संपर्क टूट गया, निचले इलाकों में पानी भर गया और कुछ स्थानों पर कच्चे मकानों को नुकसान पहुंचा है। अधिकारियों ने यह जानकारी दी। मौसम विज्ञान केंद्र ने कहा कि 17 अगस्त तक राज्य के कई हिस्सों में तेज हवा चलने के साथ ही अत्यंत भारी वर्षा जारी रहने की आशंका है। मौसम विभाग ने 19 अगस्त के आसपास बंगाल की खाड़ी के उत्तरी हिस्से के ऊपर एक और कम दबाव वाले क्षेत्र बनने का भी अनुमान लगाया है। ओडिशा में इस महीने पहले से ही तीन कम दबाव वाले क्षेत्र बनने के कारण भारी वर्षा हुई है। अधिकारियों ने बताया कि बृहस्पतिवार से ही राज्य के अधिकतर हिस्सों में भारी बारिश हो रही है, जिससे मलकानगिरी, भद्रक, ढेंकनाल, जाजपुर, कटक और केंद्रपाड़ा जिलों के कई इलाकों में जनजीवन अस्त-व्यस्त हो गया, कई गांव राज्य के बाकी हिस्सों से कट गए हैं। बारिश का पानी कुछ स्थानों पर सड़कों पर बह रहा है। उन्होंने बताया कि सड़कें जलमग्न होने के अलावा, लगातार बारिश ने धान के खेतों को भी नुकसान पहुंचाया है। मूसलाधार बारिश के कारण कई घर क्षतिग्रस्त हो गए, कई जगह सड़क संपर्क टूट गया।